ছিটমহলে প্রত্যাশার চেয়ে বেশি উন্নয়ন -Deshebideshe
আব্দুল কুদ্দুস চঞ্চল
কুড়িগ্রাম, ৩১ জুলাই- আজ ছিটমহল বিনিময়ের তিন বছর পূর্তি। ২০১৫ সালের ৩১ জুলাই মধ্যরাতে বিনিময় ঘটে বাংলাদেশের অভ্যন্তরে থাকা ভারতের ১১১টি ও ভারতের অভ্যন্তরে থাকা বাংলাদেশি ৫১টি ছিটমহলের। বিনিময়ের পর ছিটমহলগুলো বাংলাদেশ ও ভারতের মূল ভূখণ্ডের সঙ্গে মিশে গিয়ে ছিটমহলবাসীর ৬৮ বছরের অবরুদ্ধ জীবনের অবসান ঘটে।
বিনিময়ের পর কুড়িগ্রামের ১২টি ছিটমহলসহ ১১১ ছিটমহলের ব্যাপক উন্নয়ন পরিকল্পনা হাতে নেয় সরকার। এরই ধারাবাহিকতায় দেশের সবচেয়ে বড় ছিটমহল দাসিয়ারছড়াসহ ১২টি ছিটমহলের ব্যাপক উন্নয়ন হয়েছে। স্কুল-মাদরাসা, রাস্তা, বিদ্যুত, মসজিদ-মন্দির, ফায়ার সার্ভিস স্টেশন, ব্রিজ কালভার্টসহ বিভিন্ন উন্নয়নমূলক কাজ করা হয়েছে। ৬৮ বছরের বঞ্চিত ছিটমহলবাসী দেশের মূল ভূখণ্ডের বাসিন্দাদের সঙ্গে সমতায় এসেছে।
স্থানীয় কৃষক মানিক মিয়া বলেন- ‘হামার নিজের একটা ইউনিয়ন আর চেয়ারম্যান পাইলোং না।’
সাবেক ছিটমহল আন্দোলনের নেতা গোলাম মোস্তফা ও মইনুল হক বলেন- ‘আমাদের প্রাণের দাবি দাসিয়ারছড়া ইউনিয়ন ঘোষণা না হলেও যেভাবে উন্নয়ন কাজ তিন বছরে হয়েছে তাতেই আমরা সরকারের কাছে কৃতজ্ঞ।’
এ প্রসঙ্গে ফুলবাড়ী উপজেলা নির্বাহী অফিসার দেবেন্দ্র নাথ উরাঁও বলেন- ‘বিলুপ্ত ছিটমহলের অবরুদ্ধ মানুষের অধিকার প্রতিষ্ঠায় সরকার বদ্ধপরিকর। এছাড়াও গত তিন বছরে বিলুপ্ত ছিটমহলে সরকারি ও বেসরকারিভাবে ব্যাপক উন্নয়ন হয়েছে। এই উন্নয়নের কাজ চলতে থাকবে।’